Zakharia - Aceh Bible - Old Testament / Zechariah-9\nNyoe kheueh peusan TUHAN. Gobnyan ka geucok keuputosan keuneuk geuhuköm nanggroe Hadrakh dan banda Damsyik. Bukon sukée-sukée Israel mantong, teuma ma kota Siria na kheueh atra TUHAN.\n2 Hamat nyang meubataih deungon Hadrakh nyan pih atra Gobnyan, meunan cit deungon banda-banda Tirus dan Sidon deungon banmandum keuahlian peunduduek disinan.\n3 Tirus ka jipeudong kuta-kuta keu droe jih dan jitamon méuh keubit that jai meunan cit ngon pirak nyang le jih hana teukira sampoe ka lagée barang biasa nyang meusipreuk bansaboh rot lagée anou dan leuhob bak rot ueh raya.\n4 Teuma lé TUHAN geupeujeuet awaknyan gasien. Bandum keukayaan nyang na dalam banda nyan geutiek u dalam laôt dan banda nyan keudroe habéh jipajoh lé apui.\n5 Banda Askelon dan Gaza jingieng atra nyan laju jiteuka teumakot. Meunan cit deungon Ekron jikalon keudroe dan ka gadôh bandum nyang jiharab. Gaza gadôh raja jih, dan Askelon jeuet keuseungue hana nyang keumiet.\n6 Asdod jiduek lé bansa-bansa nyang meujampu lawok. TUHAN meufeureuman, "Ureuëng Filistin nyang sombong nyan Lôn peuranab.\n7 Awaknyan hana jipajoh le uengkot sie nyang mantong meudarah atawa peunajoh laén nyang teutam. Bandum ureuëng nyang mantong na tinggai jeuet keu umat Lôn dan jianggab sibagoe siladum nibak sukée Yehuda. Ekron jeuet keu anggota umat Ulôn, lagée ureuëng Yebus bak jamén ilée.\n8 Ulôn kujaga tanoh Lôn dan Ulôn linteueng bandum pasokan aséng nyang keuneuk jak rot nyan. Ulôn hana Lôn peu idhin le ubak ureuëng-ureuëng nyang teugöm ureuëng laén jijak jajah umat Ulôn. Sabab peundeuritaan awaknyan ka lheueh Lôn kalon."\n9 He peunduduek Sion, meugeumbira kheueh! He peunduduek Yerusalem, meusurak kheueh! Ngieng kheueh! Raja gata teuka ngon peunoh keumeunangan! Gobnyan raja nyang ade nyang ba seulamat. Deungon até nyang miyueb gobnyan geuteuka geupasang keuleudée, saboh keuleudée nyang muda.\n10 TUHAN meufeureuman, "Geuritan-geuritan prang di Efraim Ulôn tiek, bandum guda nyang na di Yerusalem Lôn peuranab dan bubena aneuk panah Lôn peuhanco. Raja gata jipeumaklum damé keu bansa-bansa. Nibak laôt nyang saboh u laôt nyang laén gobnyan geumat kuasa, phon di Krueng Efrat trok ubak ujong donya."\n11 TUHAN meufeureuman ubak umat Gobnyan, "Deumi janji nyang ka Lôn peuna deungon gata, meujanji nyang ka teupeusah deungon darah keureubeuen peuseumahan, teuma Lôn peubeubaih rakyat gata nyang meudeurita bak teumpat nyang teuböih lagée ureuëng nyang teukurong dalam mon hana meuié.\n12 Tawoe kheueh he ureuëng-ureuëng nyang teuböih, bak saát nyoe gata kana harapan. Tawoe kheueh ubak teumpat gata meureului, Ulôn teutab Lôn bri beureukat keu gata. Deungoe kheueh: Dua goe lipat gata Lôn bri beureukat sabab banmandum deurita nyang ka gata rasa.\n13 Yehuda Lôn peuguna sibagoe panah pahlawan, dan Israel sibagoe aneuk panah nyang siab keu teutimbak. Peunduduek Sion Ulôn peuguna sibagoe peudeueng; deungon peudeueng nyan ureuëng-ureuëng Yunani Lôn heungko."\n14 TUHAN geupeuleumah droe ubak umat Gobnyan, lagée kilat bubena aneuk panah Gobnyan geutimbak laju. TUHAN Nyang Mahamanyang geuyueb beureuguih tanda geujak prang laju jijak maju lam angén badée di seulatan.\n15 Umat Gobnyan pasti geubri peulindongan, sampoe banmandum musoh hase awaknyan peutaloe. Lagée su ureuëng kuk nyang mabök jijieb ié kreueh, meunan dumpék awaknyan di mideuen prang. Lagée darah keureubeuen nyang teurô u ateueh miseubah, meunan kheueh darah musoh awaknyan ka habéh rô.\n16 Meunyoe uroe nyan ka teuka, TUHAN geupeuseulamat umat Gobnyan, lagée ureuëng meurabe jijaga bubiri jih nibak bahya. Awaknyan meucahya nibak tanoh TUHAN, lagée peumata mahkota nyang hu muble-ble.\n17 Keubit that jroh tanoh TUHAN singoh teuma, keubit that ceudah dan jroh lumpah na! Bak teumpat nyang anggô dan gandom jitimoh luhu, teupeujeuet peumuda ngon dara meutamah teuga.